Vážení členovia ORL spoločnosti !

Pandémia koronavírusovej infekcie Covid 19, presnejšie SARS-Cov-2 (Severe acute respiratory syndrome Corona virus type 2) zasiahla nám všetkým do pracovného i osobného života viac, ako sme si vedeli predstaviť. Pritom nie je podstatné, či pracujete v ambulancii alebo nemocnici, pretože všetci otolaryngológovia sú v prvej línii kontaktu a patria k najohrozenejším. Dokazujú to aj správy z Wuchanu, kde boli postihnutí infekciou najme ORL lekári a oftalmológovia. Vírus Covid 19 má schopnosť prežiť v aerosolových kvapôčkach veľkosti 5 um 3 hodiny pri definovanej ideálnej stálej teplote a primeranej vlhkosti [*https://www.youtube.com/watch?v=JNQUHc8wbRc*](https://www.youtube.com/watch?v=JNQUHc8wbRc) preto je prenos infekcie možný najmä v uzavretom priestore, v ktorom sa nachádza veľa ľudí. Vírus prežíva na kovových a plastových povrchoch až 3 dni. Pre našu odbornosť sú dôležité fakty o prenose infekcie na zdravého operatéra pri endoskopických výkonoch, akými sú funkčná endoskopická chirurgia nosa a PND, flexibilná laryngoskopia, či chirurgickom výkone – tracheotómii (pozri priložený textový dokument) . Lekári, ktorí sa infikovali po diagnostickom alebo liečebnom výkone, okrem celkových známych a opisovaných príznakoch choroby uvádzali aj hyposmiu až anosmiu, čo je nové, zaujímavé zistenie. V súčasnosti infekčného asymptomatického pacienta nevieme identifikovať, nepomôže ani dotazník o cestovateľskej anamnéze, preto by sa všetky plánované elektívne chirurgické výkony teraz nemali robiť. Urgentné operácie by sa mali robiť len v prísnej ochrane celého operačného tímu, operácie u rozpoznaných infikovaných len s použitím PAPR (powered air-puryfying respirator)[*https://en.wikipedia.org/wiki/Powered\_air-purifying\_respirator*](https://en.wikipedia.org/wiki/Powered_air-purifying_respirator) Vyšetrenie pacienta na ambulancii, či počas služby, treba obmedziť na nevyhnutný čas a chrániť sa FFP3 maskou. Ak si pacient sťažuje na bolesť ucha a otoskopický nález je v súlade s ťažkosťami, nebudeme pokračovať kompletným ORL vyšetrením v záujme vlastnej ochrany.Pre plánovanie bežného ambulantného vyšetrenia sa riadime pokynmi hlavného hygienika SR ( viď priložený dokument).

Zvážte si, či u pacienta je potrebná endoskopia nosa, či chcete urobiť flexibilnú laryngoskopiu, pretože nevidíte dobre na hlasivky. Všetky endoskopické vyšetrenie vedú k smrkaniu a kašľaniu, ktoré je zdrojom aerosolu. Rovnaké nebezpečie hrozí pri výmene tracheálnej kanyly.

Vážení spolupracovníci, nikto z nás nemá istotu, že sa nenakazí ani pri dodržaní všetkých bezpečnostných opatrení. Zdá sa však, že rozvoj infekcie závisí okrem veku, pridružených chorôb, stavu imunity a ďalších známych podmienok, najmä od masívnosti expozície sliznice dýchacích orgánov. Teda koľko vírusových partikúl sa zahniezdilo v respiračnom epiteli. Preto má naozaj význam dodržiavanie všetkých usmerenení o osobnej ochrane.

Viem, že vybavenie OOP na ambulanciách je nedostatočné, snažíme sa pomôcť aktivitou výboru SSO, ako sa dá (viď priložený list).

Prajem vám všetko dobré a ostaňte zdraví,

Pavel Doležal

Predseda SSO